SET ปิดเช้าบวกเกือบ 8 จุด รับปัจจัยตปท. หลังสหรัฐฯ-จีนยอมเจรจาข้อพิพาททางการค้า
SET ปิดเช้าบวกเกือบ 8 จุด รับปัจจัยตปท. หลังสหรัฐฯ-จีนยอมเจรจาข้อพิพาททางการค้า โดยดัชนีปิดที่ระดับ 1,732.63 จุด เพิ่มขึ้น 7.65 จุด หรือ 0.44% มูลค่าการซื้อขาย 3.15 หมื่นลบ.
5 เม.ย. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (5 เม.ย.) ระดับ 1,732.63 จุด เพิ่มขึ้น 7.65 จุด หรือ 0.44% มูลค่าการซื้อขาย 31,511.65 ล้านบาท
ด้านนายมงคล พ่วงเภตรา ผู้อำนวยการอาวุโส ฝ่ายวิเคราะห์หลักทรัพย์กลยุทธ์การลงทุน บล.เคทีบี (ประเทศไทย) เปิดเผยว่า ตลาดหุ้นไทยในช่วงเช้ารีบาวด์กลับมาเคลื่อนไหวในแดนบวก ตามทิศทางเดียวกับตลาดหุ้นอื่นในภูมิภาคเอเชีย หลังจากที่ตลาดหุ้นสหรัฐฯปรับตัวขึ้นเมื่อคืนนี้ ตอบรับกรณีที่สหรัฐฯและจีนยินดีเจรจาข้อพิพาททางการค้าร่วมกัน ซึ่งทำให้นักลงทุนคลายความกังวลลงไปได้บางส่วน
อย่างไรก็ตามตลาดหุ้นไทยยังคงมีความผันผวนเนื่องจากยังมีความเสี่ยงจากแรงขายออกมาก่อนเข้าช่วงวันหยุดเทศกาลสงกรานต์ ทำให้นักลงทุนชะลอการลงทุน และยังมีปัจจัยข่าวด้านลบของหุ้นธนาคารที่ยังคงกดดัน
แนวโน้มตลาดหุ้นไทยในช่วงบ่ายคาดว่ายังคงแกว่งตัวอยู่ในกรอบ โดยอาจจะมีแรงขายออกมาบ้าง ซึ่งมองว่าช่วงนี้ตลาดหุ้นมีความอ่อนไหวจากปัจจัยลบต่างๆทั้งภายในและภายนอกที่ทำให้นักลงทุนเกิดความไม่มั่นใจต่อทิศทางตลาด และยังใกล้เข้าสู่ช่วงวันหยุดยาวเทศกาลสงกรานต์
พร้อมให้แนวต้าน 1,740 จุด แนวรับ 1,720 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK        มูลค่าการซื้อขาย 2,532.07 ล้านบาท ปิดที่ 193.50 บาท  ลดลง   2.00 บาท
PTT          มูลค่าการซื้อขาย 2,105.16 ล้านบาท ปิดที่ 538.00 บาท  เพิ่มขึ้น  6.00 บาท
KTC          มูลค่าการซื้อขาย 1,131.84 ล้านบาท ปิดที่ 294.00 บาท  เพิ่มขึ้น 28.00 บาท
ADVANC (XD)  มูลค่าการซื้อขาย 1,116.32 ล้านบาท ปิดที่ 197.00 บาท  ลดลง   5.00 บาท
EA           มูลค่าการซื้อขาย   975.76 ล้านบาท ปิดที่  33.25 บาท  เพิ่มขึ้น  0.50 บาท